**Thirrje për aplikim në kuadër të Fondit të Grave të Kosovës**

*Publikuar: 26 qershor 2018 Afati i fundit për aplikim: 10 korrik 2018*

**PËRSHKRIMI I PROGRAMIT**

Rrjeti i Grave të Kosovës (RrGK) ka kënaqësinë të publikojë raundin e dymbëdhjetë të granteve në kuadër të Fondit të Grave të Kosovës (FGK). Këtë vit do të ketë vetëm një raund gjatë të cilit organizatat anëtare do të mund të aplikojnë. Ftojmë organizatat tona anëtare të aplikojnë me ide të projekteve të cilat do të **kontribuojnë në avancimin e të drejtave të grave dhe barazisë gjinore në Kosovë**.

Këtë vit**, RrGK ka thjeshtësuar mënyrën e aplikimit për përkrahje nga Fondi i Grave të Kosovës**, me qëllim që anëtaret e RrGK të kenë qasje më të lehtë në këto fonde. Tani, në vend të plotësimit të formës së aplikacionit, për të shkruar projekt-propozimin tuaj, ju duhet vetëm të bëni një përshkrim të shkurtër duke plotësuar formularin e **Idesë së Projektit.**

Më konkretisht, formulari i **Idesë së Projektit** duhet të demonstroj se si organizatat propozojnë të japin kontributin e tyre në realizimin e Strategjisë dhe objektivave të saj të identifikuara nga anëtaret, në kuadër të Strategjisë së RrGK-së për periudhën 2015-2018[[1]](#footnote-2), duke avokuar për **përkrahjen, mbrojtjen dhe promovimin e të drejtave dhe interesave të grave dhe vajzave**. FGK në kuadër të **RrGK i përkrah iniciativat avokuese në nivel lokal dhe kombëtar** të cilat promovojnë të drejtat e njeriut dhe synojnë të sjellin ndryshime afatgjata.

**RrGK inkurajon fuqishëm të ndërmirren iniciativa avokuese në nivel qendror dhe kombëtar.** Avokimi mund të përfshijë, takime me zyrtarë të institucioneve, ngritjen e vetëdijes për të drejtat e njeriut, hulumtim të politikave dhe inkurajimin e qytetarëve për t’i mbrojtur të drejtat e tyre. Këto iniciativa duhet të kontribuojnë në arritjen e rezultateve të rëndësishme (p.sh., legjislacion i ri, shërbime të reja të nevojshme, raporte mbi rastet e Dhunës në Baza Gjinore, raste të monitoruara në gjykata, kërkesa për trashëgimi, etj). Ju lutemi keni parasysh që aktivitetet e ndërmarra nuk konsiderohen si rezultate të arritura.

**Llojet e aktiviteteve që do të merren parasysh** për përkrahje financiare përfshijnë: organizimin e takimeve me gra dhe persona në pozita vendimmarrëse, organizimin e fushatave për vetëdijesim dhe avokim, ngritjen e kapaciteteve të grave që të avokojnë për prioritetet e tyre, përkrahja e grave në takime me politik-bërës për të influencuar ndryshime në ligjet ekzistuese dhe rregulloret që kanë të bëjnë me shqetësimet e tyre, hulumtime të orientuara drejt politikave, marrëdhëniet me publikun mbi çështjet avokuese, rrjetëzimin/shkëmbimin e përvojave me qëllim të rritjes së pjesëmarrjes së grave dhe avancimin e të drejtave të grave si e drejtë e njeriut, trajnime, tryeza të rrumbullakëta/diskutime dhe strategji të tjera avokuese.

**Llojet e aktiviteteve që nuk do të merren parasysh** përfshijnë: veprimet që lidhen pjesërisht ose plotësisht me sponsorizime individuale për pjesëmarrje në punëtori, seminare, konferenca dhe kongrese; veprimet që lidhen pjesërisht ose plotësisht me bursa individuale për studime ose kurse trajnimi; blerja e patundshmërive; blerja e automjeteve; blerja e pajisjeve (përveç nëse është e nevojshme për zbatimin e suksesshëm të projektit); veprimet që përkrahin partitë, grupet dhe lëvizjet politike.

Në pajtueshmëri me Strategjinë e RrGK për vitet 2015-2018, llojet e iniciativave të cilave do t’u jepet prioritet për financim do të përfshijnë:

**Ngritje të kapaciteteve të RrGK-së**

* Përfshirja e të rinjve (vajzave dhe djemve) në avokimin për të drejtat e grave për çështje specifike;
* Mobilizimi i personave me aftësi të kufizuara, pensionerëve, personave nga grupet minoritare etnike (në kuadër të komunës së tyre) dhe grave nga vendet rurale që të avokojnë për të drejtat e tyre lidhur me një çështje të caktuar;
* Bashkëpunim me anëtaret e tjera të RrGK-së përmes grantit “*Avokim në Partnership për Ndryshim”* që ato të ndajnë njohuritë e tyre mes veti dhe njëkohësisht të rrisin kapacitetet e anëtareve të tjera të rrjetit.

**Gratë në politikë dhe vendim-marrje**

* Përfshirja e grave në identifikimin e çështjeve prioritare të barazisë gjinore në komunat e tyre dhe përfshirja e tyre në avokimin direkt tek zyrtarët relevant për të adresuar këto çështje;
* Përfshirja e grave në shqyrtimin e draft dokumenteve të politikave në nivel komunal apo kombëtar, si dhe dhënia e kontributit të tyre (p.sh., dokumentet me buxhete, rregulloret e reja komunale, etj.). Kjo iniciativë përfshinë edhe marrëveshje paraprake me institucionet me të cilat do të punohet.

**Shëndeti i grave dhe vajzave**

* Përfshirja e grave në avokim për të pasur qasje në kujdes më të mirë shëndetësor, si dhe marrjen e masave për të kërkuar kujdes shëndetësor cilësor, ofrimi i kushteve të volitshme për të pasur një sigurim shëndetësor, dhe raportimi i shkeljeve të të drejtave të grave në kujdesin shëndetësor cilësor;
* Bashkëpunimi i grave për t’i vetëdijesuar gratë dhe vajzat për të drejtat e tyre në kujdesin shëndetësor (sidomos për shëndetin riprodhues dhe shëndetin amësor) dhe bashkëpunimi i tyre për t’i raportuar abuzimet në mënyrë zyrtare tek autoritetet përkatëse.
* Konsultimi i raportit hulumtues të RrGK-së dhe të dhënave të tjera në dispozicion mbi qasjen e grave në kujdes cilësor shëndetësor në mënyrë që të përdoret për të kontribuar në avokim dhe ngritjen e vetëdijes.

**Dhuna në Baza Gjinore**

* Avokimi tek institucionet përkatëse për personat të cilët kanë përjetuar dhunë në baza gjinore (p.sh., dhuna në familje, ngacmimet seksuale, ose dhunë seksuale gjatë luftës) të marrin shërbime më të mira;
* Avokim për ofrimin e shërbimeve më të mira për rehabilitim dhe ri-integrim të personave që kanë përjetuar dhunë;
* Monitorimi i rasteve gjyqësore lidhur me dhunën në familje dhe raportimi i zbatimit jo korrekt i ligjeve nga ana e gjykatave, si dhe avokimi tek institucionet përkatëse për të adresuar këto çështje;
* Mbështetja e grave dhe vajzave që kanë përjetuar ngacmim seksual në punë, në shkollë, apo në rrugë duke ju dhënë këshilla ligjore, duke i udhëzuar tek institucionet e duhura dhe duke i adresuar këto raste në institucionet përkatëse. Iniciativa mund të përfshijë gjithashtu edhe informimin e qytetarëve për të drejtat e tyre lidhur me trajtimin e ngacmimeve seksuale;
* Organizimi i fushatave për ndërgjegjësimin e grave, burrave dhe institucioneve për kornizën ligjore dhe mekanizmat kundër dhunës (në familje) dhe ngacmimeve seksuale
* Konsultimi i raporteve hulumtuese të RrGK, sikurse raporti i publikuar në vitin 2016 “Ngacmimi Seksual në Kosovë” që ka për synim zbatimin e kornizës përkatëse ligjore nga ana e institucioneve publike përgjegjëse. Gjithashtu, raporti “Mjaft më me arsyetime” publikuar në vitin 2015, i cili ofron informata për procesin e hartimit të Programit dhe Planit të ri të Veprimit kundër Dhunës në Familje të Kosovës, të publikuar në vitin 2016, në mënyrë që t’u ofrojë institucioneve përkatëse rekomandime konkrete për përmirësimin e qasjes së tyre në adresimin e dhunës në familje si dhe implementimin e këtij Plani të ri të Veprimit. (Të dy raportet janë në dispozicion në ueb-faqen e RrGK-së: [www.womensnetwork.org](http://www.womensnetwork.org)).
* Bashkëpunimi me institucionet vendore dhe bizneset për të krijuar mekanizma për adresimin e ngacmimeve seksuale;
* Mbështetja ligjore dhe psikosociale për gratë që kanë përjetuar dhunë seksuale gjatë luftës që të avokojnë për të drejtat e tyre në bazë të kornizës së re ligjore.

**Fuqizimi ekonomik i grave**

* Avokimi tek autoritetet komunale ose kombëtare për politikat të cilat inkurajojnë dhe mbështesin fuqizimin ekonomik të grave (p.sh., më shumë subvencione bujqësore për gratë dhe burrat, ndarje të barabartë të granteve qeveritare për zhvillimin e bizneseve për gratë dhe burrat, hapja e më shumë çerdheve publike për kujdesin e fëmijëve që do të sigurojë vende pune për gratë dhe do t’iu mundësojë grave që të punojnë);
* Puna me Qendrat Rajonale të Punësimit për të inkurajuar ata të mbështesin më shumë gra që të punësohen;
* Mbështetje direkte e grave që kërkojnë të drejtat e tyre pronësore dhe ato të trashëgimisë (kjo mund të ketë edhe pjesën e ndërgjegjësimit, por duhet të përfshijë në fakt dhënien e ndihmës së vazhdueshme derisa gratë të regjistrojnë pasurinë ose trashëgiminë e tyre).
* Avokim për amandamentimin e Ligjit aktual të Punës në Kosovë, më konkretisht të dispozitave të pushimit të lindjes brenda këtij ligji, si dhe avokim tek institucionet përkatëse për zbatimin e këtij Ligji, me qëllim të rritjes së pjesëmarrjes së grave në tregun e punës.

**përfitimi i granteve**

Aplikuesit mund të aplikojnë për dy lloje të granteve:

1. Grant avokimi individual për një organizatë të vetme, me shumën maksimale të grantit deri në 4,000€ mbështetur nga Austrian Development Agency (ADA), ose
2. Grant avokimi në partnership për ndryshim, ku dy organizata mund të aplikojnë për një iniciativë të përbashkët që arrin shumën totale deri në 8,000€ mbështetur nga Austrian Development Agency (ADA). Organizatat që aplikojnë së bashku duhet që: a) të përdorin formularin e idesë së projektit për Grant avokimi në partnership për ndryshim; dhe b) të dorëzojnë një Memorandum Mirëkuptimi të nënshkruar nga të dy palët ku ato bien dakord për të zbatuar projektin së bashku dhe të qartësojnë rolet e tyre në kuadër të projektit.

Projektet mund të zgjasin **prej tre deri në dymbëdhjetë muaj**, nga momenti i nënshkrimit të kontratës, varësisht si vendosë organizata. RrGK ka të drejtën eksplicite të financojë disa apo asnjë grant në këtë raund. Vendimi final do të mirret nga ana e Komisionit për Shqyrtimin e Granteve në kuadër të Fondit të Grave të Kosovës, i cili është përzgjedhur nga anëtaret e RrGK.

**Kushtet e përzgjedhjes**

Organizatat që aplikojnë duhet të përmbushin kushtet e mëposhtme:

1. Të jenë anëtare zyrtare të RrGK-së;
2. Të planifikojnë dhe të zbatojnë aktivitete në përputhje me strategjinë e tyre organizative;
3. Të ndërmarrin aktivitete që kontribuojnë në zbatimin e Strategjisë së RrGK-së 2015-2018, që përfshinë:
   * Ngritje të kapaciteteve të RrGK-së
   * Gratë në politikë dhe vendimmarrje
   * Shëndeti i grave dhe vajzave
   * Dhuna në Baza Gjinore
   * Fuqizimi ekonomik i grave

Vini re: Komisioni për Përzgjedhjen e Granteve do t’ju japë prioritet iniciativave që bëjnë **avokim** për të sjellë ndryshime afatgjata në përkrahjen, mbrojtjen dhe promovimin e të drejtave të grave dhe barazisë gjinore në nivel komunal dhe/ose qendror. Këto iniciativa duhet të kontribuojnë në arritjen e rezultateve të rëndësishme (p.sh., legjislacion i ri, shërbime të reja të nevojshme, raporte mbi rastet e Dhunës në Baza Gjinore, raste të monitoruara në gjykata, kërkesa për trashëgimi, etj).

1. Të arrijnë tek komuniteti dhe/ose personat dhe grupet e margjinalizuara;
2. Ju mungojnë mundësi tjera të sigurimit të fondeve nga donatorë të tjerë.

**Procedurat e aplikimit**

RrGK do të pranojë formularët e Idesë së Projektit të shkruar në gjuhën shqipe, serbe dhe angleze. Aplikimet mund të dorëzohen në e-mail adresën [grants@womensnetwork.org](mailto:grants@womensnetwork.org) ose dorazi në zyrën e RrGK-së në Prishtinë. Aplikacionet që dorëzohen dorazi, duhet të përfshijnë një CD ose USB që përmbanë në formë elektronike po të njejtat dokumente të cilat dorëzohen dorazi. Aplikuesit duhet të paraqesin dokumentet e mëposhtme:

1. Një kopje e formularit të Idesë së Projektit të tyre duke përdorur formularin e RrGK-së për Grante të avokimit individual ose formularin për Grante të avokimit në partnership për ndryshim (të bashkangjitura dhe në dispozicion në ueb-faqen e RrGK-së: [www.womensnetwork.org](http://www.womensnetwork.org));
2. Memorandum Mirëkuptimi i nënshkruar nga të dyja palët (nëse aplikojnë për Grant avokimi në partnership për ndryshim).

Vetëm organizatat që e kalojnë fazën e parë të aplikimit, pastaj duhet të punojnë së bashku me stafin e RrGK për të kaluar fazën e dytë të aplikimit e cila përfshinë edhe shkrimin e detajuar të idesë së tyre.

Propozimet e paraqitura për RrGK për këtë konkurs duhet të jenë punë origjinale që i përkasin vetëm organizatës aplikuese. Plagjiatura do të rezultojë në diskualifikimin nga procesi i vlerësimit të mëtutjeshëm.

RrGK do të mbajë të gjitha materialet dhe dokumentet e dorëzuara nga aplikantët. RrGK nuk do të përdorë informacionin e paraqitur nga aplikantët për qëllime të tjera, përveç shqyrtimit dhe nuk do të ofrojë këtë informacion për persona të tjerë apo institucione, përveç kur kërkohet nga ligjet e Kosovës ose nga donatorët. Aplikuesit do të marrin një letër konfirmimi të pranimit me një numër të aplikimit, të nënshkruar nga stafi i RrGGK-së.

**Afatet Kohore**

Publikim i thirrjes për aplikim: 26 qershor 2018

**Afati i fundit për aplikim: 10 korrik 2018, deri në ora 17:00**

Publikimi i aplikacioneve të përzgjedhura: Në javën e tretë të muajit shtator 2018

**Kontaktet për informata**

Sqarime shtesë: Aplikuesit duhet të dorëzojnë kërkesa për sqarim përmes e-mailit në [grants@womensnetwork.org](mailto:grants@womensnetwork.org)

Grantet që do të jepen në këtë raund do të mbështeten nga Austrian Development Agency (ADA) nëpërmjet iniciativës të RrGK-së "Avancimi i iniciativës për të Drejtat e Grave" në vlerë rreth 49,000€.

1. RrGGK, Strategjia për 2015-2018, Prishtinë: 2014, në: http://www.womensnetwork.org/documents/kwn\_strategy\_2015\_2018\_shq.pdf [↑](#footnote-ref-2)